
# Сочида “Иннополис” проектын финанслаштыру турында меморандумга кул куелды

*21.09.2012*Бүген “Сочи-2012” XI халыкара инвестицион форум кысаларында ТР белән Үсеш һәм тышкы икътисади эшчәнлек Банкы Дәүләт корпорациясе (Внешэкономбанк) арасында “Иннополис” территориаль-бүлеп алынган инновацион үзәк булдыру проектын тормышка ашыруда хезмәттәшлек һәм багланышлар турында меморандумга кул куелды. РФ Премьер-министры Дмитрий Медведев барында документка ТР Президенты Рөстәм Миңнеханов һәм ВЭБ башлыгы Владимир Дмитриев кул куйды.


Меморандум “Внешэкономбанк”ның “Иннополис” территориаль-бүлеп алынган инновацион үзәге технопаркының төп бинасы һәм торак инфраструктурасы объектлары төзелешен финанслаштыруда катнашу мөмкинлеген күзалдында тота.


Исегезгә төшерик, Татарстанда “Иннополис” төзелеше 2012 нче елның июнендә башланды. Казанннан ерак түгел 1200 га җирдә төзеләчәк шәһәр 155 мең кешегә, шул исәптән, 60 мең IT-белгечкә исәпләнгән. “Иннополис” мастер-планын RSP Architects Planners&Engineers (Сингапур) архитектура-планлаштыру бюросы эшләде.


“Иннополис” проекты Сочида Татарстан Республикасы стендында тәкъдим ителгән.

*ТР Президенты матбугат хезмәте*
Сочида “Иннополис” проектын финанслаштыру турында меморандумга кул куелды